text: Ny campingpris til Blåvand
  21 januar 2013 kl. 12.07
  Efterhånden er det ingen nyhed, at Hvidbjerg Strand Camping i Blåvand vinder priser. Men i år er de ekstra stolte. De er kåret til Europas bedste wellness campingplads.
  Det er ADAC og ANWB som laver kåringerne. I år vandt den danske plads underkategorien ?Die komfortabelsten Campingplatz für Wellness-Urlaub?.
  
  Utrolig stolte
  - Vi er utrolig stolte, fordi det viser os, at vi gør noget rigtig over for vores gæster, siger Steen Slaikjær, der ejer Hvidbjerg Strand Feriepark sammen med sin søster Lene Slaikjær Grønlund.
  - Vi er den eneste skandinaviske plads, der har fået en pris for wellness af denne karakter. Det var en af de største beslutninger, vi har taget i hele campingpladsens historie, fordi det er så stor en investering, så det er klart det luner, at det værdsættes.
  
  Femstjernet
  Den femstjernede campingplads Hvidbjerg Strand Feriepark ligger i Blåvand lige ud til Vesterhavet. Familien Slaikjær har gennem to generationer udviklet pladsen til det den er i dag.
  - Vi hviler ikke på larubærene, men fortsætter med at udvikle og raffinere vores ferietilbud til vores gæster. Til sæsonen 2013 har vi igen nye tiltag på vej, siger Lene Grønlund Slaikjær.
  